Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 3 Pv 190/12/6601	Banská Bystrica, 24.10.2012
EEČ : 2-45-183-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 ods. 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
            v období od februára 2012 do júna 2012si neplnil zákonnú vyživovaciu povinnosť voči maloletým deťom XXXXX, nar. XXXXX a XXXXX, nar. XXXXX napriek tomu, že rozsudkom Okresného súdu v Banskej Bystrici sp. zn. 31P 279/2010 z 09.02.2011 bol zaviazaný prispievať na výživu XXXXX sumou po 85,- € a XXXXX sumou po 85,- € vždy do  15. dňa v mesiaci vopred  do rúk matky detí XXXXX, nar. XXXXX, trvalým bydliskom XXXXX XXXXX  ktorej dlhoval na výživnom  850,- €,

lebo zanikla trestnosť činu
Odôvodnenie:
	Uznesením  povereného príslušníka OO PZ Slovenská Ľupča pod ČVS: ORP- 317/SL-BB-2012 z 31.05.2012 bolo vznesené obvinenie XXXXX pre  prečin  zanedbania  povinnej výživy podľa § 207 ods. 1 Tr. zák. na tom skutkovom základe ako je uvedené vo výrokovej časti predmetného rozhodnutia, pričom výška dlhu v tom čase ustálená na sumu 728,- €.
                                                         
Po skončení skráteného vyšetrovania poverený príslušník PZ predložil na tunajšiu okresnú prokuratúru vyšetrovací spis s návrhom na zastavenie trestného stíhania z dôvodu zániku trestnosti činu.
	
	Obvinený bol v prípravnom konaní k trestnej činnosti vypočutý a pri výsluchu uviedol, že dlh na výživnom uhradil v plnej výške dodatočne.  

	Svedkyňa - poškodená XXXXX vypovedala, že  obvinený počas uvedeného obdobia výživné neplatil, dodatočne uhradil v marci 2012 sumu 364,- €, v apríli 2012 sumu 364,- €, v júni 2012 sumu 546,- €, v júly 2012 sumu 182,- €, v auguste 2012 sumu 182,- € a v septembri 2012 sumu 182,- €   a zároveň jej dal sumu 600,- € na zakúpenie počítačov. Obvinený má doposiaľ uhradený celý dlh na výživnom, maloleté deti núdzou netrpeli. 
 
	Z vykonaného dokazovania je zrejmé, že obvinený mal dlh na výživnom 850,- €, celkovo matke detí zaplatil 1.820,- €.

	Prečinu zanedbania povinnej výživy podľa § 207  ods. 1 Tr. zák. sa dopustí ten, kto najmenej 3 mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.  

	Podľa § 86 písm. a/  Tr. zák. trestnosť trestného činu zaniká aj vtedy, ako ide o trestný čin zanedbania povinnej výživy podľa  § 207, ak  trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215  ods. 1 písm. h/  Tr. por. prokurátor zastaví trestné stíhanie, ak zanikla trestnosť činu.

	Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dana Michaličková
prokurátorka